Wafena wie hat mich minne gelassen
Wafena wie hat mich minne gelassen·
dú mich betwanc dc ich lie min gemvͤte·
an solhen wan der mich wol mac verwassen·
es ensi dc ich geniesse ir guͤte·
von der ich bin·
also dike ane sin·
mich dvhte ein gewin vnd wolte dú gv̊te·
wissen die not dú wont in minem mv̊te·

Wafena wc habe ich getan so ze vneren·
dc mir dú gv̊te ir grůsses niht engvnde·
svs kan si mir wol dc herze verkeren·
dc ich in der werlte besser wib iender funde·
seht dest min wan·
da fúr so wil ichs han·
vnd wil dienen mit trúwen der gv̊ten·
dú mich da blúwet vil sere ane růten·

Deutsche Philologie
Deutschland
12. Jahrhundert
Mittelhochdeutsch
Versdichtung
Codex Manesse